Chyum Mungga Daw (1) - (Sirak 15: 15-20)
Ya hti na gaw, Sirak a Laika hta na rai nga ai.
Ngai sha e, Nang myit ra yang gaw, tara lam ni hpe hkan lang nna, Karai Kasang ra sharawng ai hpe, kangka ai hte hkan shatup lu na ndai. Karai Kasang gaw na na man e wan hte hka hpe tawn da sai: na a lata ladawn nna, nang grau ra ai mahtang hpe lata la u. Asak hkrung lam hte si htan lam hpe, masha a man e tawn da sai rai nna, shi lata la ai mahtang shi hpe jaw na ra ai.
Madu a hpaji byeng-ya nachying sung la ai: shi mahkra dang chye ai hte yawng mayawng hpe mu mada nga lu ai. Karai Kasang gaw shi hpan da ai masha shagu hpe shi a myi hte mada yu nna, masha galaw ai amu mahkra hpe shi matsing da nga ai. Madu Karai Wa gaw masha kadai hpe mung shut hpyit mara galaw shangun ai nrai; tara tawt lai na matu mung, shi ahkang jaw wu ai nrai.
Ya hti ai gaw, Karai Kasang a Mungga rai nga ai.
Chyum Mungga Daw (2) - (1Korinhtu 2: 6-10)
Ya hti na gaw, Korinhtu masha ni hpang de San Pawlu shagun dat ai Laika Langai hta na rai nga ai.
Hpu nau ni e, mungkan hpaji hparat hte ngai n hkaw dan ai ngu timung, Hkristan nga sat nga sa ai lam hta kung hpan wa sai ni hpe, hpaji byeng-ya amyu mi hkaw tsun dan ga ai: ndai mungkan ga na hpaji byeng-ya nrai; hten bya hkrum magang ra ai, ndai mungkan ga hpe up hkang ai du ni a hpaji byeng-ya mung n re ai sha, Karai Kasang a hpaji byeng-ya nan rai nga ai. Dai gaw, Karai Kasang e makoi magap da nna, shi a sung la ai hpaji hparat rai nga ai. Anhte kup tsup ai hku hpung shingkang lu la na matu, moi chyaloi nhkoi kaw nna Karai Kasang yaw shada ai lam rai nga ai. Ndai prat na up hkang ai du ni kadai mung, dai hpaji hparat hpe n chye ma ai; chye taw gaw, hpung shingkang arawng sadang mahkra a Madu magam hpe, shanhte Wudang hta n jen da na ma ai. Rai timung, Chyum Laika hta ka da nga ai hte maren, “Myi e n mu, na hte n na yu nna, masha a myit hta n hkawn n pru ai lam, Karai Kasang gaw shi hpe tsawra ai ni a matu lajang da nu ai,” nga nna tsun dan ga ai. Karai Kasang gaw Wenyi a lata hte ndai hpaji hparat hpe anhte kaw shapraw shadan da mi ai. Dai Wenyi mahtang Karai Kasang a sung htum ai du hkra yawng mayawng hte hpe sagawn yu nga ai.
Ya hti ai gaw, Karai Kasang a Mungga rai nga ai.
Kabu Gara Shiga - (Mahte 5:17-37)
Ya hti na gaw, Mahte a Laika hta na Kabu Gara Shiga rai nga ai.
Dai jep ai tara hte myihtoi ni a ga hpe raw dat kau na, nga nna ngai sa du ai gaw, hkum nawn nga myit; raw dat kau na matu n rai, dai hpe shadik na she, ngai sa du ring ngai. Nanhte hpe ngai teng teng tsun made ga, lamu hte aga garai n lai wa yang, dai hpe garai n shabyin byin gaw, dai jep ai tara kaw nna, ga kanu langai mi hte madin langai mi pyi, lai wa lu na nrai. Dai rai nna, kadai mung, dai kaji htum ai ga matsun langai ngai hpe tawt lai nna, masha ni hpe ning rai sharin shaga nga a yang gaw, sumsing lamu a mungdan hta kaji htum ai wa ngu na maru ai: ga dai hpe hkan galaw nna, sharin achyin ya ai wa chyawm gaw, sumsing lamu a mungdan hta, kaba ai wa ngu na maru ai. Kaning rai nme law, nanhte hpe ngai tsun made ai gaw, Nanhte a ding hpring ai lam, laika ka ai sara ni hte Hparishe ni a ding hpring ai hta n grau malit yang gaw, sumsing lamu a mungdan hta nanhte gaja wa n shang lu na myit dai. Masha hpe nang sat lu na ndai nrai; sat kau ai wa gaw, jeyang ai hte ging dan nga ai, nga nna moi shawng na ni hpe tsun dan ai ga gaw, nanhte na yu manu ai. Ngai mahtang nanhte hpe tsun made ai gaw, tinang a kahpu kanau wa hpe masin pawt ai wa kadai rai timung jeyang ai hte ging dan nga ai: tinang a kahpu kanau wa hpe, Raka, nga ai wa gaw salang hpawng a daw dan ai hte ging dan nga ai: bai, Mana ndai, nga ai wa gaw, ngarai a wan hte ging dan nga ai. Dai rai nna dai hkungri de, na a kumhpa hpe nang la sa yang, na a nhpu nnau nang hpe mara shagun ai shara lama ma nga nga ai hpe, dai shaloi jang nang dum lu wu yang gaw, hkungri a man e na a kumhpa hpe tawn da nhtawm, na nhpu nnau hte myit jahkrum la na shawng sa nna, dai hpang e na a kumhpa hpe wa mara da u. Nang hpe hka galaw ai wa hte rau, lam e naw sa wa yang, shi hte myit alawan jahkrum u; shing n rai, dai hka galaw ai wa gaw, tara agyi a lata hta nang hpe ap kau na ra ai; tara agyi gaw mang galang kaw nang hpe ap kau na ndai rai nna, htawng hta jahkrat kau ai nang hkrum na rin dai: nang hpe ngai teng teng tsun de ai gaw, peksan prai hkra nang garai n wa wa gaw, dai kaw nna nang pru lu na ndai nrai. Masha num nang shaw lu na ndai nrai, nga nna, tsun da ai gaw, nanhte na yu manu ai. Ngai mahtang nanhte hpe tsun made ai gaw, myit madu hte numsha hpe yu yu nna ra ai wa gaw, shi a myit hta, dai numsha hte, num shaw ai amu galaw nu ai. Dai rai nna, hkra maga na myi nang hpe shut shangun n yang gaw, dai hpe malawk kabai kau u; na a hkum ting hpe Ngarai mung hta jahkrat kau ai hkrum na hte, na a hkum daw langai mi hten na gaw, grau kaja nga ai. Na a hkra lata mung nang hpe shut shangun n yang gaw, dai hpe kahtam daw kabai kau u; na a hkum ting Ngarai mung de shang wa na hte, na a hkum daw langai mi hten na gaw, grau kaja nga ai. Na a madu jan hpe jahka mayu n yang gaw, shi hpe dat dat na laika jaw u ga, nga ai ga mung nga sai. Ngai mahtang nanhte hpe tsun made ai gaw, la shaw ai majaw sha n rai yang gaw, tinang a num hpe jahka ai wa gaw, shi hpe la shaw shangun nu ai; (dai jahka kau ai num hpe hkungran ai wa mung, num shaw ai amu galaw nu ai.) Bai Masu let nang n dagam lu na ndai rai nna, na a dagam ai ga gaw dai Madu kaw nang shadik lu na wu ai, nga nna moi shawng na ni hpe tsun dan ai ga gaw, nanhte na yu manu ai. Ngai mahtang nanhte hpe tsun made ai gaw, nanhte hpa mung dagam dala rai lu na myit dai nrai: lamu hpe dagam lu na myit dai nrai; dai gaw Karai Kasang a tingnyang rai nga lu ai: aga hta mung nrai; dai gaw shi a lagaw mara ai shara rai nga lu ai: Yerusalem hpe mung nrai; dai gaw hkawhkam kaba a dung nga ai mare rai nga ai. Na a baw hta mung dagam lu na ndai nrai: nang gaw kara singgawng langai mi hpe pyi, hpraw u ga chyang u ga n galaw lu ndai. Na a ga gaw, Rai sa nga yang, rai u ga, N rai nga yang, n rai u ga; dai hta lai ai ga nlang hte gaw n kaja ai wa hte seng nga ai.
Ya hti ai gaw, Madu a Kabu Gara shiga rai nga ai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn